अबको बजेटमा कृषि क्षेत्रलाई कम्तीमा ५ प्रतिशत छुट्याउनुपर्छ : सभापति राणा
प्रतिनिधिसभाको कृषि, सहकारी तथा प्राकृतिक स्रोत समिति सभापति आरजु राणा देउवाले आगामी आर्थिक वर्षको बजेटमा कृषि क्षेत्रका लागि कम्तिमा ५ प्रतिशत छुट्याउनुपर्ने बताएकी छन्  ।
काठमाडौँ — प्रतिनिधिसभाको कृषि, सहकारी तथा प्राकृतिक स्रोत समिति सभापति आरजु राणा देउवाले आगामी आर्थिक वर्षको बजेटमा कृषि क्षेत्रका लागि कम्तिमा ५ प्रतिशत छुट्याउनुपर्ने बताएकी छन्  ।समितिको बुधबार बसेको बैठकमा कृषिमन्त्री वेदुराम भुसालले बजेट अभावका कारण कृषिको आधुनिकीकरण तथा उत्पादन वृद्धि गर्न नसकिएको र १० लाख हेक्टरभन्दा बढी जमिन बाँझो रहन पुगेको बताएपछि सभापति राणाले कृषि क्षेत्रको बजेट बढाउनुपर्ने बताएकी हुन् । समिति सभापति राणाले कृषि समितिको तर्फबाट आगामी बजेटमा कृषि क्षेत्रको हिस्सा बढाउन पहल लिने पनि जानकारी दिइन् । उनले समितिले अर्थ मन्त्रालयलाई पत्र नै पठाएर कृषि क्षेत्रमा बजेट बढाउनका लागि पहल लिने प्रतिबद्धता जनाइन् । ‘कृषि हाम्रो मुलुकको अर्थतन्त्रको मेरुदण्ड हो । मैले अर्थमन्त्री र सचिवलाई जहिले पनि भन्ने गर्छु कि कृषिमा बजेट राख्नु लगानी हो, ५ रुपैयाँ हाल्यो भने ५० रुपैयाँ फल्छ, पैसा हाल्नुस्,’ सभापति राणाले भनिन्, 'कृषिमा जुन किसिमको सुविधा नेपाली जनताले खोजेको छ, त्यसका लागि कम्तीमा पनि ५ प्रतिशत बजेटका लागि समितिबाट लबिङ गर्छौं । यो संसदीय समितिले कृषि मन्त्रालयलाई पूर्ण सहयोग गर्छ ।’समितिको बैठकमा कृषिमन्त्री भुसालले आयात प्रतिस्थापन गर्न उत्पादन बृद्धि गर्नुपर्ने र यसका लागि कृषिमा भएका समस्या निराकरण गरेर जानुपर्ने बताएका थिए । उनले कृषिको आधुनिकीकरणका लागि प्राविधिक जनशक्तिको अभाव रहेको र मन्त्रालय अहिले संगठन तथा व्यवस्थापन सर्वेक्षण गरिरहेको जानकारी दिएका थिए । मन्त्री भुसालले १० लाख ३० हजार हेक्टर जमिन बाँझो रहेको र पाइपबाट सिँचाइ प्रणाली जोड्नुपर्ने बताएका थिए । 